CELEX: 
Language: mt
Date: 2017-12-13 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament Delegat tal-Kummissjoni (UE) 2016/1675 li jissupplimenta d-Direttiva (UE) 2015/849 tal-Parlament Ewropew u tal-Kunsill, fir-rigward taż-żieda tas-Sri Lanka, Trinidad u Tobago u t-Tuneżija fit-tabella fil-punt I tal-Anness

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Fl-20 ta’ Mejju 2015, ġie adottat qafas ġdid dwar il-ġlieda kontra l-ħasil tal-flus u l-finanzjament tat-terroriżmu (anti-money laundering / counter-terrorist financing, “AML / CFT”). Ir-regoli l-ġodda jinkludu: 
            
            
               (a)
                     Id-Direttiva (UE) 2015/849 dwar il-prevenzjoni tal-użu tas-sistema finanzjarja għall-finijiet tal-ħasil tal-flus jew il-finanzjament tat-terroriżmu ("ir-raba' Direttiva AML"), u 
            
            
               (b)
                     Ir-Regolament (UE) 2015/847 dwar l-informazzjoni li takkumpanja t-trasferimenti ta' fondi ("FTR"). 
            
            
               Ir-regoli l-ġodda jikkostitwixxu qafas modern u koerenti fil-qasam, u huma konsistenti mal-istandards internazzjonali u r-rakkomandazzjonijiet fis-seħħ bħalissa, l-aktar dawk maħruġa mit-Task Force tal-Azzjoni Finanzjarja (FATF - Financial Action Task Force).
            
            
               Skont l-Artikolu 9(1) tar-raba' Direttiva AML, ġuriżdizzjonijiet ta’ pajjiżi terzi li għandhom nuqqasijiet strateġiċi fir-reġimi tagħhom tal-AML/CFT li huma ta' theddid sinifikanti għas-sistema finanzjarja tal-Unjoni (“pajjiżi terzi b’riskju kbir”) iridu jiġu identifikati sabiex jitħares il-funzjonament tajjeb tas-suq intern. L-Artikolu 9(2) tad-Direttiva jagħti s-setgħa lill-Kummissjoni li tadotta atti delegati sabiex tidentifika dawk il-pajjiżi terzi b’riskju kbir, wara li jiġu kkunsidrati n-nuqqasijiet strateġiċi, u jistabbilixxi l-kriterji li fuqhom għandha tkun ibbażata l-valutazzjoni tal-Kummissjoni. Abbażi ta’ din l-identifikazzjoni, l-entitajiet obbligati huma mitluba mill-Artikolu 18(1) tar-raba' Direttiva AML sabiex japplikaw miżuri msaħħa ta’ diliġenza dovuta tal-klijenti meta jistabbilixxu relazzjonijiet ta’ negozju jew iwettqu tranżazzjonijiet ma’ persuni fiżiċi jew entitajiet ġuridiċi stabbiliti f’pajjiżi elenkati. 
            
            
               Fl-14 ta’ Lulju 2016, il-Kummissjoni Ewropea adottat ir-Regolament Delegat (UE) 2016/1675 li jidentifika għadd ta' pajjiżi terzi li għandhom nuqqasijiet strateġiċi fir-reġimi tagħhom ta’ AML/CFT li huma ta' theddid sinifikanti għas-sistema finanzjarja tal-Unjoni. 
            
            
               Il-Kummissjoni bħalissa qed taħdem lejn metodoloġija ġdida biex tidentifika pajjiżi terzi b’riskju għoli li ma tiddependix fuq sorsi esterni ta’ informazzjoni sabiex jiġu identifikati ġuriżdizzjonijiet li jippreżentaw nuqqasijiet strateġiċi fil-ġlieda kontra l-ħasil tal-flus u l-finanzjament tat-terroriżmu. Din il-metodoloġija se tiċċara l-proċess għat-twettiq tal-valutazzjoni, l-elenkar tal-kriterji u l-proċedura ta’ segwitu – inkluż l-involviment tal-esperti tal-Istati Membri u l-involviment mal-Parlament Ewropew tul il-proċess kollu. Il-Kummissjoni se taħdem flimkien mal-Parlament Ewropew u mal-Kunsill fuq l-istabbiliment ta’ din il-metodoloġija ladarba l-kriterja ta’ elenkar fl-Artikolu 9 li bħalissa qed jiġu negozjati mill-ġdid, jiġu finalizzati. Sakemm joħroġ ir-riżultat finali tar-reviżjoni tal-Artikolu 9, il-Kummissjoni hija impenjata li tikkunsidra l-kriterji rilevanti tal-AML / CFT meta tagħmel il-valutazzjoni tagħha bbażata fuq il-metodoloġija l-ġdida, inklużi d-disponibbiltà u l-iskambju ta’ informazzjoni dwar is-sjieda benefiċjarja ta’ informazzjoni. F’konformità mal-Pjan Direzzjonali li l-Kummissjoni bagħtet lill-Parlament Ewropew fid-29 ta’ Ġunju 2017, il-Kummissjoni qed tistenna li tadotta Regolament delegat ibbażat fuq il-metodoloġija ġdida sal-aħħar tal-2018.
            
            
               Sa meta titlesta l-valutazzjoni tal-Kummissjoni skont il-metodoloġija l-ġdida, huwa meħtieġ li l-lista tkompli tiġi aġġornata sabiex jiġi żgurat li r-regoli tal-UE japplikaw għal pajjiżi terzi internazzjonalment identifikati b’riskju għoli. Kif enfasizzat fil-Premessa 28 tar-raba' Direttiva AML, in-natura li dejjem tinbidel tal-ħasil tal-flus u tat-theddid tal-finanzjament tat-terroriżmu, iffaċilitata minn evoluzzjoni kostanti tat-teknoloġija u tal-mezzi għad-dispożizzjoni tal-kriminali, teħtieġ li jitwettqu adattamenti rapidi u kontinwi tal-qafas legali fir-rigward tal-pajjiżi terzi b'riskju għoli sabiex jiġu indirizzati b'mod effiċjenti r-riskji eżistenti u jiġi impedit li jinqalgħu oħrajn ġodda. Meta wieħed iqis il-livell ta’ integrazzjoni tas-sistemi finanzjarji, is-suq intern se jkun espost għal riskji serji ta’ ħasil tal-flus u tal-finanzjament tat-terroriżmu jekk l-UE ma żżidx ġuriżdizzjonijiet b’riskju għoli identifikati mill-FATF mal-lista tal-UE. Il-qafas AML/CFT tal-UE jonqos ukoll milli jikkonforma mal-impenji internazzjonali u jmur kontra l-isforzi tal-UE biex jiġi promoss approċċ globali lejn pajjiżi b’riskju għoli. 
            
            
               Skont prinċipju ta’ prekawzjoni, fil-perjodu ta’ qabel jistgħu jsiru l-valutazzjonijiet skont il-metodoloġija l-ġdida, jidher xieraq li jiżdiedu mal-lista l-pajjiżi terzi addizzjonali li jissodisfaw il-kriterji stabbiliti fl-Artikolu 9(2) tar-raba' Direttiva AML, li tiġi adottata l-lista sabiex jitqiesu l-pajjiżi terzi addizzjonali li qed jagħmlu progress fl-indirizzar tan-nuqqasijiet strateġiċi li jenħtieġ li jsiru ladarba titlesta l-valutazzjoni skont il-metodoloġija l-ġdida. Il-Kummissjoni għalhekk ma ddeċidietx f’dan l-istadju li tneħħi l-Guyana, il-Lao PDR, l-Afganistan u l-Uganda peress li għad trid issir valutazzjoni ulterjuri abbażi tal-metodoloġija l-ġdida. F’konformità mal-prinċipju ta’ prekawzjoni, se jibqgħu jiġu applikati miżuri ta’ diliġenza msaħħa lejn il-Guyana, il-Lao PDR, l-Afganistan u l-Uganda.
            
            
            
               A. Żieda mal-lista ta’ pajjiżi b’riskju għoli
            
            
               Il-Kummissjoni kkunsidrat, kif xieraq, id-Dikjarazzjonijiet Pubbliċi riċenti tal-FATF, id-dokumenti tal-FATF (It-Titjib tal-Konformità Globali mal-AML / CFT: proċess li għadu għaddej), ir-rapporti tal-FATF dwar l-Analiżi tal-Kooperazzjoni Internazzjonali, u r-rapport ta’ evalwazzjonijiet reċiproċi l-iktar riċenti maħruġ mill-FATF u l-Korpi Reġjonali Stil FATF (FSRBs) f’dak li għandu x’jaqsam mar-riskji minn pajjiżi terzi individwali f’konformità mal-Artikolu 9(4) tar-raba' Direttiva AML. B’mod partikolari, ikkunsidrat l-eżitu tad-29 Laqgħa plenarja tal-FATF u l-pajjiżi b’riskju kbir identifikati mill-FATF
                  1
               . F’din l-okkażjoni, is-Sri Lanka, Trinidad u Tobago u t-Tuneżija ġew identifikati bħala li jippreżentaw nuqqasijiet strateġiċi fir-reġim tal-AML/CFT tagħhom.
            
            
               Fuq il-bażi ta’ dawn is-sorsi ta’ informazzjoni, il-Kummissjoni tqis li s-Sri Lanka, Trinidad u Tobago u t-Tuneżija jissodisfaw il-kriterji stabbiliti fl-Artikolu 9(2) tar-raba' Direttiva AML. Għalhekk is-Sri Lanka, Trinidad u Tobago u t-Tuneżija jenħtieġ li jiżdiedu mal-lista tal-pajjiżi b’riskju għoli li għandhom nuqqasijiet strateġiċi fir-reġimi ta’ AML/CFT tagħhom li huma ta' theddid sinifikanti għas-sistema finanzjarja tal-Unjoni. Għaldaqstant jenħtieġ li dawn il-pajjiżi jiġu nklużi fl-Att Delegat ipprovdut skont l-Artikolu 9 tar-raba' Direttiva AML. 
            
            
               Is-Sri Lanka, Trinidad u Tobago u t-Tuneżija pprovdew impenn politiku ta’ livell għoli bil-miktub sabiex jindirizzaw in-nuqqasijiet identifikati u żviluppaw pjan ta’ azzjoni mal-FATF, bil-ħsieb li jissodisfaw ir-rekwiżiti stipulati fid-Direttiva (UE) 2015/849. Il-Kummissjoni tilqa’ dan l-impenn u tistieden lil dawn il-ġuriżdizzjonijiet sabiex ilestu malajr l-implimentazzjoni tal-pjan ta’ azzjoni u fl-iskedi ta’ żmien proposti. L-implimentazzjoni ta’ dan il-pjan ta’ azzjoni se tiġi ssorveljata mill-qrib. Sabiex jitqies il-livell ta’ impenn li intwera minn dawn il-pajjiżi terzi b’riskju kbir, fil-kuntest tal-FATF, sabiex jikkoreġu n-nuqqasijiet identifikati, dawn il-pajjiżi terzi huma elenkati fit-taqsima korrispondenti tal-anness tal-Att Delegat.
            
            
               B. Konsegwenza
            
            
               Skont l-Artikolu 18 tad-Direttiva (UE) 2015/849, l-entitajiet obbligati fl-Istati Membri kollha se jkunu marbuta li japplikaw miżuri msaħħa ta’ diliġenza dovuta tal-klijenti (ECDD) meta jittrattaw ma’ persuni fiżiċi jew entitajiet legali stabbiliti f’pajjiżi terzi b’riskju kbir kif iddefinit fir-Regolament Delegat (UE) 2016/1675. 
            
            
         
         
            
               2.KONSULTAZZJONIJIET QABEL MA JIĠI ADOTTAT L-ATT
            
            
               Ma saret ebda konsultazzjoni pubblika mill-Kummissjoni.
            
            
               Fit-22 ta' Novembru 2017, il-Grupp Espert dwar il-Ħasil tal-Flus u l-Finanzjament tat-Terroriżmu (Expert Group on Money Laundering and Terrorist Financing - EGMLTF) ġie kkonsultat dwar l-abbozz tal-att delegat permezz ta’ proċedura bil-miktub.
            
            
               3.ELEMENTI ĠURIDIĊI TAL-ATT DELEGAT
            
            
               Dan l-att delegat jemenda l-lista ta’ pajjiżi terzi b’riskju kbir li ġiet preċedentement adottata fir-Regolament Delegat (UE) 2016/1675.
            
            
               L-effetti ġuridiċi tal-pubblikazzjoni tal-lista huma rregolati bl-att bażiku, id-Direttiva (UE) 2015/849. 
            
            
               Bħala konsegwenza diretta tal-istabbiliment tal-lista, l-entitajiet obbligati fl-Istati Membri kollha se jkunu marbuta li japplikaw miżuri msaħħa ta’ diliġenza dovuta tal-klijenti (ECDD) skont l-Artikolu 18 tar-raba' Direttiva AML meta jittrattaw ma’ persuni fiżiċi jew entitajiet ġuridiċi stabbiliti f’pajjiżi terzi b’riskju kbir. Dawn l-obbligi għalhekk japplikaw ukoll fir-rigward tal-pajjiż miżjuda fl-Anness - jiġifieri s-Sri Lanka, Trinidad u Tobago u t-Tuneżija. 
            
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 13.12.2017
            
            
               li jemenda r-Regolament Delegat tal-Kummissjoni (UE) 2016/1675 li jissupplimenta d-Direttiva (UE) 2015/849 tal-Parlament Ewropew u tal-Kunsill, fir-rigward taż-żieda tas-Sri Lanka, Trinidad u Tobago u t-Tuneżija fit-tabella fil-punt I tal-Anness
            
            
                (Test b'rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva (UE) 2015/849 tal-Parlament Ewropew u tal-Kunsill tal-20 ta' Mejju 2015 dwar il-preklużjoni tal-użu tas-sistema finanzjarja għall-finijiet tal-ħasil tal-flus jew il-finanzjament tat-terroriżmu, li temenda r-Regolament (UE) Nru 648/2012 tal-Parlament Ewropew u tal-Kunsill, u li tħassar id-Direttiva 2005/60/KE tal-Parlament Ewropew u tal-Kunsill u d-Direttiva tal-Kummissjoni 2006/70/KE
                  2
               , u b'mod partikulari l-Artikolu 9(2) tagħha,
            
            
               Billi:
            
            
               (1)L-Unjoni trid tiżgura protezzjoni effettiva tal-integrità u l-funzjonament xieraq tas-sistema finanzjarja tagħha u tas-suq intern mill-ħasil tal-flus u l-finanzjament tat-terroriżmu. Għalhekk, id-Direttiva (UE) 2015/849 tipprevedi li l-Kummissjoni jenħtieġ li tidentifika pajjiżi terzi b'riskju kbir li jippreżentaw nuqqasijiet strateġiċi fir-reġimi tagħhom dwar il-ġlieda kontra l-ħasil tal-flus u l-finanzjament tat-terroriżmu li huma ta' theddid serju għas-sistema finanzjarja tal-Unjoni.
            
            
               (2)Jenħtieġ li f'mumenti xierqa l-Kummissjoni tagħmel rieżami tal-lista ta' pajjiżi terzi b'riskju kbir elenkati fir-Regolament Delegat (UE) 2016/1675
                  3
                fid-dawl tal-progress li jkun sar minn dawk il-pajjiżi terzi b'riskju kbir biex ineħħu n-nuqqasijiet strateġiċi fir-reġim dwar il-ġlieda kontra l-ħasil tal-flus u l-finanzjament tat-terroriżmu ("AML / CFT"). Jenħtieġ li fil-valutazzjonijiet tagħha l-Kummissjoni tqis l-informazzjoni ġdida li tasal mingħand organizzazzjonijiet internazzjonali u korpi li jfasslu standards, bħal dawk maħruġa mit-Task Force ta' Azzjoni Finanzjarja (FATF). Fid-dawl ta’ din l-informazzjoni, jenħtieġ li l-Kummissjoni tidentifika wkoll aktar pajjiżi terzi b’riskju kbir li jippreżentaw nuqqasijiet strateġiċi fir-reġim tagħhom AML / CFT.
            
            
               (3)B'konformità mal-kriterji stabbiliti fid-Direttiva (UE) 2015/849, il-Kummissjoni qieset l-iktar informazzjoni reċenti disponibbli b'mod partikolari l-Istqarriji Pubbliċi reċenti tal-FATF u d-dokument tal-FATF "Improving Global AML/CFT Compliance: ongoing process", u r-rapporti tal-FATF tal-Grupp ta' Reviżjoni tal-Kooperazzjoni Internazzjonali fir-rigward tar-riskji maħluqa minn pajjiżi terzi individwali b'konformità mal-Artikolu 9(4) tad-Direttiva (UE) 2015/849. 
            
            
               (4)L-FATF identifikat lis-Sri Lanka, Trinidad u Tobago u t-Tuneżija bħala pajjiżi li għandhom defiċjenzi strateġiċi fl-AML/CFT li jippreżentaw riskju lis-sistema finanzjarja internazzjonali, u li għalihom żviluppaw pjan ta’ azzjoni mal-FATF. 
            
         
         
            
               (5)Meta jitqies il-livell għoli ta’ integrazzjoni tas-sistema finanzjarja internazzjonali, ir-rabta stretta tal-operaturi tas-suq, il-volum għoli ta’ tranżazzjonijiet transfruntiera lejn jew mill-Unjoni, kif ukoll il-grad ta’ ftuħ tas-suq, il-Kummissjoni b’hekk tqis li kull theddida AML / CFT ippreżentata għas-sistema finanzjarja internazzjonali tirrappreżenta wkoll theddida għas-sistema finanzjarja tal-UE.
            
            
               (6)Skont l-informazzjoni rilevanti l-aktar reċenti, l-analiżi tal-Kummissjoni kkonkludiet li s-Sri Lanka, Trinidad u Tobago u t-Tuneżija jenħtieġ li jitqiesu bħala ġuriżdizzjonijiet ta’ pajjiż terz li għandhom nuqqasijiet strateġiċi fir-reġim AML/CFT tagħhom li jippreżentaw theddid sinifikanti għas-sistema finanzjarja tal-Unjoni b’konformità mal-kriterji stabbiliti fl-Artikolu 9 tad-Direttiva (UE) 2015/849. Madankollu, dawn il-pajjiżi pprovdew impenn politiku ta' livell għoli bil-miktub sabiex jindirizzaw in-nuqqasijiet identifikati u żviluppaw pjan ta' azzjoni mal-FATF, li se jippermettilhom jissodisfaw ir-rekwiżiti stipulati fid-Direttiva (UE) 2015/849. Il-Kummissjoni se terġa tivvaluta l-istatus ta’ dawn il-pajjiżi fid-dawl tal-implimentazzjoni tal-impenn ta’ hawn fuq.
            
            
               (7)Għaldaqstant jenħtieġ li r-Regolament Delegat (UE) 2016/1675 jiġi emendat skont dan,
            
            
            
               ADOTTAT DAN IR-REGOLAMENT:
            
            
            
               Artikolu 1
            
            
            
               Fl-Anness tar-Regolament Delegat (UE) 2016/1675, it-tabella fil-punt I hija emendata kif ġej:
            
            
            
                (a) 
                     jiddaħħlu l-linji li ġejjin: 
            
            
               "
            
            
                     
                        11
                     
                  
                  
                     
                        Is-Sri Lanka
                     
                  
               
                     
                        12
                     
                  
                  
                     
                        Trinidad u Tobago
                     
                  
               
                     
                        13
                     
                  
                  
                     
                        It-Tuneżija
                     
                  
               
               "
            
            
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 13.12.2017
            
         
         
            
               
                     
                        Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        
                  http://www.fatf-gafi.org/publications/fatfgeneral/documents/plenary-november-2017.html
               
               
                  
                     (2)
                  
                        ĠU L 141, 5.6.2015, p. 73.
               
               
                  
                     (3)
                  
                        Ir-Regolament Delegat tal-Kummissjoni (UE) 2016/1675 tal-14 ta' Lulju 2016 li jissupplimenta d-Direttiva (UE) 2015/849 tal-Parlament Ewropew u tal-Kunsill billi jidentifika pajjiżi terzi b'riskju kbir b'nuqqasijiet strateġiċi (ĠU L 254, 20.9.2016, p. 1).